ET Euroopa Liidu Teataja C 358/11

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 358/09)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga.

„OLIVE DE NÎMES”

ELi nr: FR-PDO-0105-01284 – 21.11.2014

KPN ( X ) KGT ( )

1. Taotlejate rühm ja õigustatud huvi

Syndicat des AOP Olive et Huile d’Olive de Nîmes Mas de l’Agriculture – 1120 Route de Saint Gilles 30900 Nîmes FRANCE Tel +33 466045034 Faks +33 466045031 E-post: olive.nimes@orange.fr

Oliivide „Olive de Nice” ametiühing Syndicat des AOP Olive et Huile d’Olive de Nîmes koosneb nimetatud oliivide tootjatest ja töötlejatest ja tal on seega õigustatud huvi esitada muutmistaotlus.

2. Liikmesriik või kolmas riik

Prantsusmaa

3. Tootespetsifikaadi osa, mida muutmine (muutmised) hõlmab (hõlmavad)

— ☐ Toote nimetus — ☒ Toote kirjeldus — ☒ Geograafiline piirkond — ☒ Päritolutõend — ☒ Tootmismeetod — ☐ Seos geograafilise piirkonnaga — ☒ Märgistus — ☒ Muu: kontroll

4. Muudatus(t)e liik

— ☒ Registreeritud kaitstud päritolunimetuse (KPN) või kaitstud geograafilise tähise (KGT) tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Toote kirjeldus

Kirjeldust on täiendatud KPNi tunnustamist käsitleva algse dekreedi sätete põhjal, milles on täpsustatud, et oliivide „Olive de Nice” kest on sile ja viljaliha tihke.

Oliivide „Olive de Nice” krõmpsuvuse näitaja (rahvusvahelise oliivinõukogu skaalal üle kolme) on lisatud toote paremaks iseloomustamiseks.

Geograafiline piirkond

Spetsifikaati on lisatud viis, kuidas maatükke kindlaks teha. Korratud on geograafilises piirkonnas toimuvate tegevuste loetelu, mida ei ole muudetud pärast seda, kui nimetus riigi tasandil heaks kiideti.

Päritolutõend

Võttes arvesse riigi seadustes ja määrustes tehtud muudatusi, on konsolideeritud osa „Tõendid selle kohta, et toode pärineb määratletud geograafilisest piirkonnast” ning selles on esitatud eelkõige deklareerimise ja registrite pidamisega seotud kohustused, millega tagatakse toote jälgitavus ja tootmistingimuste järgimine.

Seda osa on täiendatud lisaks mitme sättega registrite ja deklareerimisdokumentide kohta, mis võimaldavad tagada toodete jälgitavust ja kontrollida nende vastavust tootespetsifikaadi nõuetele.

Tootmismeetod

Peale üksnes formaalsete muudatuste on muudetud ka spetsifikaadi järgmisi sätteid.

Istutustihedus. Sätte täpsustamiseks ja selle täitmise kontrollimiseks on kehtestatud istutustihedust käsitlev säte vähemalt 24 m2 puu kohta, („mis saadakse kahe ridadevahelise distantsi ja puudevahelise distantsi korrutamisel”). Tehtud on täpsustus puude kohta, mis elasid üle 1956. aasta külmalaine, võttes arvesse külma üle elanud võrseid ja istikuid, mis kasvasid mitmetüvelisteks puudeks. Sellisel juhul võib puude vahele jääda alla nelja meetri.

Lõikamine. Lõigatud okste äraviimist käsitlev säte on jäetud välja, kuna kasutatakse kõrvaldamise tehnoloogiat, mille raames võib lõigatud oksad purustada kohapeal, eemaldamata neid maatükilt.

Saagikus. Saagikuse ületamist ja vähendamist käsitlev säte on jäetud välja. Sellise erandi näol on tegu sobimatu meetmega.

Saagikoristus. Tööprotsessi halduslikuks lihtsustamiseks otsustab saagikoristuse alguse kuupäeva nüüd INAO direktor ning selleks ei ole vaja ministeeriumide vahelist otsust. Täpsustatud on ka sätet vanuse kohta, mil puud hakkavad vilja kandma: puud peavad olema maatükile „istutatud vähemalt viis aastat tagasi” ja mitte „viie aasta vanused”. Eesmärk on täpsustada sätet kontrolli eesmärgil.

Välja on jäetud säte otse maast korjatud oliivide kohta, mille järgi tuli neid säilitada nimetusega hõlmatud oliividest eraldi. See väljajätmine ei muuda oliivikorjamise tingimusi, kuna spetsifikaadis on selgesõnaliselt öeldud, et oliivid korjatakse otse puult.

Oliivide ladustamine. Spetsifikaati on täiendatud sättega oliivide vastuvõtu ajavahemiku kohta, mis jääb oliivikorje ja töötlemisettevõttesse vastuvõtu vahele (48 tundi), ning oliivide säilitamise ajavahemiku kohta, mis jääb töötlemisettevõttesse vastuvõtmise ja nende töötlemise vahele (48 tundi). Osutatud sõnastus on täpsem kui praeguses spetsifikaadis (neli päeva, millest kuni kaks korjamise ja töötlemisettevõttesse viimise vahel) ja hõlbustab kontrollimist. Mõiste „puitkarkasskast” on asendatud mõistega „augustatud kast”, mis väljendab tegelikkust paremini.

Töötlemistingimused. Teksti on lisatud plekilise oliivi mõiste – „nõuetele mittevastavat värvi kahjustus väliskestal, mis ei mõjuta viljaliha”. Viide kortsulistele viledele on jäetud välja, kuna seda esines topelt.

Oliivide säilitamine ja pakendamine. Sõnastust „pakendatakse kuni 8 kg (nõrutatud oliivide netokaal) mahutavatesse anumatesse” ei ole muudetud, kuid seda on täiendatud, lisades vastava brutokaalu, milleks on 12,5 kg.

Märgistus

Päritolunimetust hõlmavad märked toote märgisel on viidud vastavusse määruse (EL) nr 1151/2012 sätetega. Pakendil peab riiklike nimetuste asemel olema Euroopa Liidu KPNi tähis ja sõnad „appellation d’origine protégée” („kaitstud päritolunimetus”) või „AOP” (KPN).

Muu: kontroll

Seoses riiklike õigusaktide ja eeskirjade arenguga esitati punkt „Riiklikud nõuded” tabelina, milles on loetletud peamised kontrollimist vajavad üksikasjad, nende viiteandmed ja hindamismeetod.

Kontrollistruktuuri andmete asemel võeti kasutusele pädevate kontrolliasutuste andmed, et kontrolliasutuse muutumise korral ei oleks vaja spetsifikaati muuta.

KOONDDOKUMENT

„OLIVE DE NÎMES”

ELi nr: FR-PDO-0105-01284 – 21.11.2014

KPN ( X ) KGT ( )

1. Nimetus(ed)

„Olive de Nîmes”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

„Olive de Nîmes” on sileda kesta ja tihke viljalihaga säravrohelist värvi varreta terve oliiv, mis pärineb üksnes sordist „Picholine”. Oliiv ei ole purustatud ega kahjustatud.

Oliivide mõruduse eemaldamiseks leotatakse neid kaalium- või naatriumleelise lahuses, mille tihedus ei ületa 1 032. Oliive leotatakse, kuni mõru maitse osaliselt kaob, ning seejärel asendatakse viljade loputamiseks aluseline lahus puhta joogiveega. Pärast seda pannakse oliivid meresoolaga soolatud vette.

Oliivid on iseloomulikult krõmpsuvad (craquant) (rahvusvahelise oliivinõukogu terminoloogias croquant), jäädes rahvusvahelise oliivinõukogu skaalal üle kolme. Oliivid on mahlased, soolase, võise ja iseloomuliku pähklimaitsega.

Viljade miinimumsuurus vastab maksimaalselt 34 oliivile 100 grammi kohta.

Oliivipartiid peavad olema ühesuguse värvi ja suurusega.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik tootmisetapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Pakendamine peab toimuma geograafilises piirkonnas, oliivid pakendatakse kuni 8 kg (nõrutatud oliivide netokaal) mahutavatesse anumatesse.

Geograafilises piirkonnas pakendamise nõue on põhjendatud sellega, et tegemist on õrna tootega. Oliivid „Olive de Nîmes” on tõepoolest õrnad viljad, mille käitlemine peab olema piiratud. Oliivid on löögitundlikud (neile võivad kergesti tekkida vigastused) ning neid mõjutavad ka võimalikud temperatuurikõikumised transportimisel.

Kõnealune meede aitab säilitada nimetatud oliivi välimust ning vilja kaitsta. Samuti tagab see toote parema jälgitavuse.

Oliive „Olive de Nîmes” säilitatakse ühel järgmistest viisidest: külmas, suurendades soola sisaldust soolvees, pastöriseerimise teel, väärisgaasis või kaitsvas keskkonnas.

3.6. Sellise toote märgistamise erieeskirjad, millele registreeritud nimetus viitab

Lisaks toidu märgistamist ja esitlemist käsitlevates õigusaktides sätestatud kohustuslikele üksikasjadele esitatakse kaitstud päritolunimetust „Olive de Nîmes” kandvate oliivide märgistusel järgmised andmed:

— päritolunimetus „Olive de Nîmes”;

— märge: „Kaitstud päritolunimetus”

Need tähistused paigutatakse nähtavale samale väljale ja samale märgisele.

Tähistused kujutatakse nähtavate, loetavate, kustutamatute ja piisava suurusega tähtedega, mis eristuvad selgelt taustal, millele need on trükitud nii, et tähistus oleks selgelt eristatav kõikidest muudest kirjutatud tähistest ja joonistest.

— Euroopa Liidu kaitstud päritolunimetuse sümbol.

4. Geograafilise piirkonna täpne määratlus

Toote „Olive de Nîmes” geograafiline tootmispiirkond hõlmab oliivikasvatuspiirkonda Gardis ning Hérault’ idaosas, välja arvatud Causses, Sevennid ja Camargue.

Nimetatud ala looduslik piir on idas Rhône’i jõgi ja lõunas Camargue’i piirkond. Põhjas on piiriks kliimatingimused, vastates sordist „Picholine” pärineva kultuuri viljelemispiirile; kirdeosas langeb piir kokku Gardi departemangu piiriga (mäestikumassiiv, mille kõrgus on üle 300 meetri). Läänes läheb piir Vidourle’i orust ja kulgeb piki metsadega kaetud mäetippe Ganges – Pic St Loup – Le Lez.

Tootmispiirkond hõlmab 223 kommuuni, millest 183 asuvad Gardis ja 40 Hérault's:

Oliivid korjatakse ja töödeldakse geograafilises piirkonnas, mis hõlmab järgmiste kantonite ja kommuunide territooriumi.

Gardi departemang

Kõigis järgmiste kantonite kommuunides: Aramon, Lédignan, Marguerittes, Nîmes, Quissac, Saint-Chaptes, Saint-Mamert-du-Gard, Sommières, La Vistrenque.

Järgmiste kantonite kommuunides: Anduze (välja arvatud kommuunides: Générargues, Saint-Sébastien-d’Aigrefeuille), Remoulins (välja arvatud kommuunides: Pouzilhac, Valliguières), Rhôny-Vidourle (välja arvatud kommuunides: Aimargues, le Cailar), Sauve (välja arvatud kommuunis: Fressac), Uzès (välja arvatud kommuunis: La Capelle-et-Masmolène), Vézénobres (välja arvatud kommuunis: Brouzet-les-Alès). Anduze (välja arvatud kommuunides: Générargues, Saint-Sébastien-d’Aigrefeuille), Remoulins (välja arvatud kommuunides: Pouzilhac, Valliguières), Rhôny-Vidourle (välja arvatud kommuunides: Aimargues, le Cailar), Sauve (välja arvatud kommuunis: Fressac), Uzès (välja arvatud kommuunis: La Capelle-et-Masmolène), Vézénobres (välja arvatud kommuunis: Brouzet-les-Alès).

Järgmistes kommuunides: Alès; Allègre-les-Fumades (osaliselt); Aubord; Beaucaire (osaliselt); Bellegarde (osaliselt); Belvezet; Bernis; Bouquet; Conqueyrac; Fons-sur-Lussan; Fontarèches; Générac; Goudargues (osaliselt); Jonquières-Saint-Vincent; La Bruguière; La Cadière-et-Cambo; Lussan; Méjannes-les-Alès; Mons; Rochefort-du-Gard; Saint-Christol-Les-Alès; Saint-Gilles (osaliselt); Saint-Hilaire-de-Brethmas; Saint-Hippolyte-du-Fort; Saint-Laurent-la-Vernède; Saint-Privat-des-Vieux; Saze; Vallérargues; Vauvert (osaliselt); Verfeuil (osaliselt).

Hérault’ departemang

Järgmiste kantonite kommuunides: Castries (välja arvatud kommuunis: Jacou); Claret ((välja arvatud kommuunis: Ferrières-les-Verrerie); Lunel (välja arvatud kommuunides: Marsillargues, Saint-Just, Saint-Nazaire-de-Pézan).

Järgmistes kommuunides: Les Matelles, Moules-et-Baucels, Saint-Bauzille-de-Montmel, Sainte-Croix-de-Quintillargues, Saint-Jean-de-Cuculles, Saint-Mathieu-de-Tréviers, Saint-Vincent-de-Barbeyrargues.

Määratletud piirkonda ainult osaliselt kuuluvate kommuunide omavalitsusse on jäetud kaart, kus määratakse kindlaks geograafilise tootmispiirkonna piir. Kõnealuste kommuunide puhul saab kaardistatud piirkonnaga tutvuda riigi pädeva asutuse veebisaidil kooskõlas Euroopa Ühenduse ruumiandmete infrastruktuuri (INSPIRE) direktiivi nõuetega.

5. Seos geograafilise piirkonnaga

5.1. Geograafilise piirkonna eripära

Tootmispiirkonda iseloomustab künklik ja põndakuline maastik, mille kõrgus jääb üldiselt alla 350 meetri. Istandused asuvad peamiselt väheviljakal lubjapinnasel. Kliima on vahemereline, selgesti väljenduva suvise põua ja tugevate sügisvihmadega. Piirkonda mõjutavad tuuled, eelkõige põhja poolt tulev mistraal, ning seal võib esineda karme talvi.

Tootmispiirkonnas alates 18. sajandist lauaoliivina kasvatatud „Olive de Nîmes” pärineb kõnealusesse geograafilisse piirkonda kuuluvast Colliasi kommuunist.

Seepärast anti nimi „Picholine” oliivisordile, mis valiti määratletud geograafilises piirkonnas asuvast Colliasi kommuunist pärinevast sordist „Plant de Collias”, mis oli sel ajal kasutatava oliivide mõruduse eemaldamiseks mõeldud Piccolini-meetodi jaoks eriti sobiv: valik tehti kõige paremaid ja tugevamaid, nimetatud meetodi jaoks hästi sobivaid vilju kandva oliivipuu põhjal.

19. sajandi teisel poolel töötasid keemikud välja naatriumleelise, mis võimaldas kõrvaldada mõrudust suurematelt oliivikogustelt, soodustades seega „tööstuslike” konserveerimistehaste asutamist.

Vilja maitse ja oliivipuu botaanilised omadused on aidanud levitada sorti „Picholine” ka päritolupiirkonnast väljaspool.

Siiski toodetakse Gardi piirkonnas rohkem sordist „Picholine” pärinevaid rohelisi oliive kui üheski teises departemangus. See on kahtlemata seotud asjaoluga, et sort „Picholine” sobib tänu oma vastupidavusele kaitstud päritolunimetusega oliivide tootmispiirkonna mullastiku- ja ilmastikutingimustega suurepäraselt. Sort „Picholine” kasvab valdavalt selle päritolukohaks olevas Nîmesi nõos, samas kui Sevennide nõlvadel leidub teisi kohalikke sorte. Colliasis ja selle ümberkaudsetes külades leidub üle 200-aastaseid oliivipuid, mis pärinevad sordist „Picholine”.

Oliive „Olive de Nîmes” korjatakse ja töödeldakse sordi „Picholine” päritolukohas. Madalate oliivipuudega kasvandustes korjatakse oliivid käsitsi, kui viljad on alles rohelised. Oliivid valmistatakse ette traditsioonilisel meetodil, kasutades „piiratud piimhappekääritamist”, st terved oliivid pannakse ligunema kaalium- või naatriumleelise lahusesse, mille tihedus ei ületa 1 032.

Pärast oliivide leotamist kuni mõruduse osalise kõrvaldamiseni asendatakse aluseline lahus puhta joogiveega.

Pärast seda pannakse oliivid meresoolaga soolatud vette, mille maksimaalne tihedus on 1 060. Sidrun- ja piimhappe kasutamine on lubatud, et vähendada soolvee pH-d 4,7-ni.

5.2. Toote eripära

Toodet „Olive de Nîmes” iseloomustab:

— säravroheline värv;

— iseloomulik krõmpsuv tekstuur;

— või- ja pähkliaroom;

— tugevalt soolane maitse, mis ei varja muid maitseid.

Lõpptarbija saab toote soolvees või vaakumpakendis, sama värvuse ja suurusega ühtlike partiidena.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Oliivisalude haldamise ja oliivide tootmisega seonduvat oskusteavet on geograafilise piirkonna oliivitootmise pika ajaloo jooksul edasi antud.

Sorti „Picholine” kuuluv „Olive de Nîmes” ilmutab teatavat vastupidavust talvekülmadele ning selle tugevasti kinnitunud viljad peavad vastu tugevatele sügistuultele.

Loodusliku keskkonna seatud piirangute tõttu kasvatatakse oliivipuid iseloomulikul meetodil: puud jäetakse traditsiooniliselt madalaks, et hõlbustada lauaoliivide korjamist, kui need on veel rohelised, samuti aitab see vastu panna tugevatele tuultele.

Saaki koristatakse käsitsi. Oliivikasvatustes on sorti „Picholine” kuuluvaid oliive, mille viljad on tugevasti varre küljes kinni, raske mehaaniliselt korjata, kuna see võib oliive kahjustada. Lisaks ei ole traditsioonilised oliivisalud ka oma ülesehituse (väike maa-ala, madalad müürid ja sageli piiratud juurdepääs) tõttu mehaanilise koristuse jaoks sobivad.

Oliivid valmistatakse ette traditsioonilisel meetodit, milleks on piiratud piimhappekääritamine, mille käigus mõru maitse osaliselt kaob, st protsess peatatakse enne, kui lahus jõuab oliivikivini.

Sellist tüüpi kääritamist on määratletud piirkonnas traditsiooniliselt kasutatud, et säilitada vilja värv, selle iseloomulik, kirbe nüansita maitse ja krõmpsuv tekstuur.

Nimetatud sordi tootmisel on esinenud arvukalt raskusi. Kuid kuna sort on mullastiku jaoks niivõrd sobiv ja rahvas on sellesse algupärasesse tootesse kiindunud ning ühtlasi tänu kohalike konserveerijate oskusteabele, on toode „Olive de Nîmes” jäänud püsima ja seda hindavad nüüd taas positiivselt nii tootjad kui ka tarbijad.

Viide spetsifikaadi avaldamisele

(Käesoleva määruse artikli 6 lõike 1 teine lõik)

https://www.inao.gouv.fr/fichier/CDCOliveDeNimes2015.pdf

(1) ELT L 343, 14.12.2012, lk 1.